## Circuit Ricardo Tormo cancel·la la celebració del Gran Premi Motul de la Comunitat Valenciana

*** Els aficionats podran mantindre les seues entrades per al Gran Premi de 2025 o sol·licitar-ne la devolució**

El Gran Premi Motul de la Comunitat Valenciana que havia de tancar el calendari MotoGP els pròxims 15, 16 i 17 de novembre ha sigut cancel·lat amb motiu de la tragèdia esdevinguda en la província de València.

A pesar que des del punt de vista logístic la celebració de l’esdeveniment en el Circuit Ricardo Tormo era viable, la situació general de la zona no aconsella la celebració d’esdeveniments. Tant l’organització del Campionat del Món de Motociclisme, com la Federació Internacional de Motociclisme i els equips i pilots del mundial han traslladat al Circuit i a tota la Comunitat Valenciana la seua consternació per la situació i el seu suport als familiars i amics de les víctimes.

Des de Dorna Sports, i en col·laboració amb la Federació Internacional i els equips i pilots, s’estan estudiant diferents alternatives per a celebrar l’última cita del mundial i segons el comunicat que s’ha emés este migdia la ubicació de l’última carrera s’anunciarà pròximament.

Els aficionats que tinguen entrada per a assistir a l’esdeveniment tindran l’oportunitat de mantindre els seus seients de cara al Gran Premi de la Comunitat Valenciana de l’any que ve, que se celebrarà en el Circuit el 16 de novembre de 2025 o, si volen, podran sol·licitar la devolució íntegra del cost de l’entrada. Per a fer-ho, el Circuit informarà a través de la seua pàgina web oficial a partir de l’11 de novembre sobre el procés que se seguirà per a la devolució de les entrades.

Fecha: 01/11/2024